อโกดา

อโกดา () เป็นบริษัทผู้ให้บริการสำรองห้องพักทางออนไลน์ สำหรับโรงแรมในภูมิภาคเอเชียแปซิฟิกเป็นหลัก โดยมีสำนักงานใหญ่อยู่ที่สิงคโปร์และมีสำนักงานดำเนินการหลักอยู่ที่กรุงเทพ กัวลาลัมเปอร์ โตเกียว

 ประวัติ 
อโกดาก่อตั้งปี พ.ศ. 2541 โดยไมเคิล เคนนี ภายใต้ชื่อ แพลนเน็ตฮอลิเดย์.คอม (PlanetHoliday.com) โดยมีแนวคิดเริ่มแรกในการใช้เสิร์ชเอนจิน เพื่อเติมเต็มช่องว่างทางด้านข้อมูลโรงแรมและการท่องเที่ยว แพลนเน็ตฮอลิเดย์เป็นหนึ่งในเว็บไซต์จองโรงแรมแห่งแรก ๆ ก่อนจะพัฒนากลายเป็นธุรกิจมูลค่าหลายพันล้านดอลลาร์สหรัฐในเวลาต่อมา 

แต่เดิมเคนนีอาศัยอยู่ในลองไอส์แลนด์ นครนิวยอร์ก ก่อนจะย้ายมาประเทศไทยในปี พ.ศ. 2537 และก่อตั้งเว็บไซต์พร้อมสำนักงานเล็ก ๆ ขึ้นในจังหวัดภูเก็ต ซึ่งช่วงปี พ.ศ. 2543–2544 เป็นยุคที่ธุรกิจเว็บไซต์ตกต่ำ และเกิดเหตุการณ์วินาศกรรม 11 กันยายน เมื่อปี พ.ศ. 2544 ในสหรัฐอเมริกา และในปี พ.ศ. 2546 เกิดโรคซาร์สระบาด เหตุการณ์ทั้งหมดได้สร้างความเสียหายอย่างรุนแรงให้กับอุตสาหกรรมการท่องเที่ยว แต่เว็บไซต์ที่อยู่ในวงการธุรกิจสำรองห้องพักออนไลน์ทั้งหมด สามารถเอาตัวรอดจากหายนะเหล่านี้มาได้

ปี พ.ศ. 2545 สำนักงานของบริษัทได้ย้ายจากภูเก็ตมาที่กรุงเทพมหานคร และในปี พ.ศ. 2548 บริษัทได้เพิ่ม พรีซิชันเรเซอร์เวชัน.คอม (PrecisionReservation.com) เข้ามาในฐานะเว็บไซต์หุ้นส่วนเพื่อให้บริการจองโรงแรมผ่านเว็บไซต์ที่เป็นพันธมิตร ก่อนจะควบรวมแพลนเน็ตฮอลิเดย์และพรีซิชันรีเซอร์เวชันเป็น อโกดา

 การซื้อกิจการ 
ในเดือนพฤศจิกายน พ.ศ. 2550 Priceline.com (NASDAQ: PCLN) ได้ซื้อกิจการของบริษัทอโกดา นับเป็นบริษัทนานาชาติแห่งที่สามที่ Priceline.com ตัดสินใจซื้อ ปัจจุบัน อโกดามีพนักงานกว่า 2,000 คน และให้บริการสำรองห้องพักออนไลน์จากโรงแรมกว่า 250,000 แห่งทั่วโลกผ่านเว็บไซต์ที่มีการแปลเป็นภาษาต่าง ๆ กัน 38 ภาษาซึ่งรวมถึงภาษาจีนกลาง จีนกวางตุ้ง ฝรั่งเศส เยอรมัน สเปน ญี่ปุ่น รัสเซีย เกาหลี และไทย

การให้บริการ
อโกดารับประกันราคาห้องพักที่ถูกที่สุด และหากลูกค้าพบว่ามีที่อื่นเสนอราคาให้ถูกกว่า สามารถนำรายละเอียดมายื่นเพื่อขอลดราคาให้เท่ากันได้ นอกจากนี้บนเว็บไซต์ยังมีข้อมูลการรีวิวโรงแรมจากกลูกค้าโดยตรงกว่า 5 ล้านรีวิวโดยไม่มีการแก้หรือแต่งเติมแต่อย่างใด บริการลูกค้าสัมพันธ์ที่สามารถติดต่อได้ตลอด 24 ชั่วโมง ให้บริการโดยผู้เชี่ยวชาญทางภาษากว่า 17 ภาษาทั้งทางโทรศัพท์และทางอีเมล
อโกดายังมีแอปพลิเคชันบนมือถือทั้งบนระบบปฏิบัติการ iOS, แอนดรอยด์ และ Windows Phone

 รางวัล 
อโกดาได้รับรางวัล Best Accommodation website ในการประกาศรางวัลจาก Travelmole Web Awards Asia 2008 และ 2012

 สมาชิกภาพในองค์กรนานาชาติ 
อโกดาเข้าร่วมเป็นสมาชิกของสมาคมส่งเสริมการท่องเที่ยวแห่งภูมิภาคเอเชีย-แปซิฟิค (PATA) ตั้งแต่ปี พ.ศ. 2549

 อ้างอิง 

 แหล่งข้อมูลอี่น 
 เว็บไซต์บริษัทอโกดา
 เว็บไซต์บริษัท Priceline 
 เว็บไซต์ TravelMole

หมวดหมู่:บริษัทเอกชน
หมวดหมู่:โรงแรม
หมวดหมู่:การพาณิชย์อิเล็กทรอนิกส์
หมวดหมู่:บริษัทขนส่งที่ก่อตั้งในปี พ.ศ. 2546
หมวดหมู่:การควบรวมและเข้าซื้อกิจการในปี พ.ศ. 2550